b'\n_START_ARTICLE_\nSchladming\n_START_SECTION_\nZgodovina\n_START_PARAGRAPH_\nPrva uradna omemba naselja na mestu dana\xc5\xa1njega Schladminga sega v leto 1180 (v takratnih virih se navaja kot Slaebnich, staroslovensko Slabnik, Slapnik). Kraj je v zgodnjem in visokem srednjem veku spadal, tako kot celotna \xc5\xa0tajerska, v naselitveno obmo\xc4\x8dje Alpskih Slovanov in bil del slovanske kne\xc5\xbeevine Karantanije.  _NEWLINE_V obdobju  nem\xc5\xa1ke kolonizacije je kraj postopoma pridobival germanski zna\xc4\x8daj, \xc4\x8deprav so se v kulturi in jeziku ohranili mnogi elementi slovanstva. Iz severnih pokrajin Svetega rimskega cesarstva so se priseljevali predvsem rudarji. Mestne pravice so prvi\xc4\x8d dokumentirane leta 1322, kraj pa jih je verjetno pridobil ravno zaradi cveto\xc4\x8de rudarske dejavnosti. V tem obdobju je v rudnikih okoli Schladminga delalo tudi do 1500 rudarjev, za tiste \xc4\x8dase zelo veliko. Iz tega obdobja izvirajo tudi prva prizadevanja za poenotenje pravic in delovnih pogojev za vse rudarje \xc5\xa1irom Evrope (t. i. \xc2\xbbSchladminger Bergbrief\xc2\xab\xc2\xa0iz leta 1408)._NEWLINE_Ko so se v obdobju reformacije rudarji priklju\xc4\x8dili kme\xc4\x8dkim uporom proti salzbur\xc5\xa1kemu gospostvu, je leta 1525 nadvojvoda Ferdinand I. kraj prakti\xc4\x8dno zravnal s tlemi. Ukinjene so mu bile tudi mestne pravice. V naslednjih stoletjih je Schladming kljub temu ponovno igral pomembno vlogo v rudarstvu (srebro, svinec, baker, kobalt, nikelj)._NEWLINE_Pravi preporod je kraj do\xc5\xbeivel, ko se je dolina Ani\xc5\xbee leta 1875 povezala z \xc5\xbeeleznico. S tem se je za\xc4\x8del vzpon turizma in kraj je za\xc4\x8del pridobivati svoj sloves zimsko-\xc5\xa1portnega sredi\xc5\xa1\xc4\x8da. Mestne pravice je Schladming ponovno pridobil leta 1925.'